Úradný vestník L 135 , 06/06/1996 S. 0032 - 0034



Rozhodnutie Komisie z 24. mája 1996, ktorým sa prispôsobujú prílohy IIA a IIB smernice Rady 75/442/EHS o odpadoch (Text s významom pre EHP) (96/350/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 75/442/EHS z 15. júla 1975 o odpadoch [1], v znení smernice 91/692/EHS [2], a najmä na jej článok 17, keďže vyššie uvedené akty umožňujú Komisii prispôsobovať prílohy IIA a IIB smernice 75/442/EHS; keďže v tejto úlohe Komisii pomáha výbor zložený zo zástupcov členských štátov a ktorému predsedá zástupca Komisie, založený podľa článku 18 smernice 75/442/EHS; keďže opatrenia, ktoré sa predpokladajú v tejto smernici, sú v súlade so stanoviskom tohto výboru, PRIJALA TOTO ROZHODNUTIE: Článok 1 Prílohy IIA a IIB smernice 75/442/EHS sa týmto nahrádzajú za prílohy IIA a IIB tohto rozhodnutia. Článok 2 Toto rozhodnutie je adresované členským štátom. V Bruseli 24. mája 1996 Za Komisiu Ritt Bjerregaard členka Komisie [1] Ú. v. ES L 194, 25.7.1975, s. 47. [2] Ú. v. ES L 377, 31.12.1991, s. 48. -------------------------------------------------- PRÍLOHA IIA SPÔSOBY ZNEŠKODNENIA Poznámka: V tejto prílohe sú vymenované spôsoby zneškodnenia tak, ako sú používané v praxi. V súlade s článkom 4 musí byť odpad zneškodnený bez ohrozenia ľudského zdravia, bez použitia postupov alebo metód, ktoré by mohli poškodiť životné prostredie. D 1 Uloženie na alebo do pôdy (napr. skládka atď.) D 2 Ošetrenie pôdou (napr. biodegradácia tekutých alebo kalových odpadov v pôde atď.) D 3 Hĺbková injektáž (napr. injektáž čerpateľných odpadov do vrtov, soľných baní alebo prirodzených úložíšť atď.) D 4 Povrchové uloženie tekutých odpadov (napr. umiestnenie tekutých alebo kalových odpadov do jám alebo odkalíšť) D 5 Špeciálne vybudované skládkovanie (napr. umiestnenie do susediacich oddelených buniek, ktoré sú zakryté a izolované jedna od druhej a od životného prostredia atď.) D 6 Vypustenie do vodných tokov a jazier okrem morí a oceánov D 7 Vypustenie do morí a oceánov, vrátane uloženia na morské dno D 8 Biologická úprava v tejto prílohe nešpecifikovaná, ktorej výsledkom sú konečné zlúčeniny alebo zmesi, ktoré sú uložené ktorýmkoľvek zo spôsobov uvedených pod označením D 1 až D 12 D 9 Fyzikálno — chemická úprava v tejto prílohe nešpecifikovaná, ktorej výsledkom sú konečné zlúčeniny alebo zmesi, ktoré sú uložené ktorýmkoľvek zo spôsobov uvedených pod označením D 1 až D 12 (napr. odparenie, sušenie, praženie atď.) D 10 Spaľovanie na zemi D 11 Spaľovanie na mori D 12 Trvalé uskladnenie (napr. umiestnenie kontajnerov v baniach atď.) D 13 Zmiešanie alebo miešanie pred zneškodnením pomocou niektorého zo spôsobov D 1 až D 12 D 14 Umiestnenie do ďalších obalov pred zneškodnením pomocou niektorého zo spôsobov D 1 až D 13 D 15 Uskladnenie, až kým sa nerozhodne o niektorom zo zneškodnení uvedených v bodoch D 1 až D 14 (okrem dočasného uloženia na mieste vzniku, pokiaľ sa nerozhodne o zbere) -------------------------------------------------- PRÍLOHA IIB SPÔSOBY ZHODNOTENIA Poznámka: V tejto prílohe sú vymenované spôsoby zhodnotenia tak, ako sú používané v praxi. V súlade s článkom 4 musí byť odpad zhodnotený bez ohrozenia ľudského zdravia, bez použitia postupov alebo metód, ktoré by mohli poškodiť životné prostredie. R 1 Využitie najmä ako palivo alebo na iný spôsob výroby energie R 2 Regenerácia/spracovanie rozpúšťadiel R 3 Recyklácia/spracovanie organických látok, ktoré nie sú používané ako rozpúšťadlá (vrátane kompostovania a iných biologických transformačných procesov) R 4 Recyklácia/spracovanie kovov a kovových zlúčenín R 5 Recyklácia/spracovanie ostatných anorganických látok R 6 Regenerácia kyselín a zásad R 7 Zhodnotenie komponentov používaných pri odstraňovaní znečistenia R 8 Zhodnotenie komponentov z katalyzátorov R 9 Čistenie oleja alebo jeho iné opätovné použitie R 10 Úprava pôdy na účel zlepšenia ekologických vlastností alebo využitia v poľnohospodárstve R 11 Využitie odpadov vzniknutých pri činnostiach uvedených v bodoch R 1 až R 10 R 12 Výmena odpadov, ktoré sú zhodnocované spôsobmi uvedenými v bodoch R 1 až R 11 R 13 Uskladnenie odpadov, pokiaľ sa nerozhodne o niektorom zo zhodnotení uvedených v bodoch R 1 až R 12 (okrem dočasného uloženia na mieste vzniku, pokiaľ sa nerozhodne o zbere v mieste výroby) --------------------------------------------------